b'\n_START_ARTICLE_\nPolifonija (choras)\n_START_PARAGRAPH_\nValstybinis kamerinis choras \xe2\x80\x9ePolifonija\xe2\x80\x9c\xc2\xa0\xe2\x80\x93 Lietuvos valstybinis choras \xc5\xa0iauliuose.\n_START_SECTION_\nIstorija\n_START_PARAGRAPH_\nKolektyvas\xc2\xa0\xc4\xafkurtas 1974 m. gruod\xc5\xbeio 31 d. Tai buvo pirmasis tuometinio senosios muzikos ansamblio koncertas, kuris i\xc5\xa1augo \xc4\xaf kasmet rengiamus naujametinius koncertus. Sigito Vai\xc4\x8diulionio \xc4\xafkurtas senosios muzikos ansamblis vienintelis Lietuvoje tada dainavo Renesanso ir Baroko epoch\xc5\xb3 kompozitori\xc5\xb3 k\xc5\xabrinius. 1979 m. choras pavadintas \xe2\x80\x9ePolifonija\xe2\x80\x9c. 1986 m. \xe2\x80\x9ePolifonija\xe2\x80\x9c tapo Lietuvos valstybin\xc4\x97s filharmonijos \xc5\xa0iauli\xc5\xb3 valstybiniu kameriniu mi\xc5\xa1riuoju choru. 1998 m. \xe2\x80\x9ePolifonija\xe2\x80\x9c atsiskyr\xc4\x97 nuo \xc5\xa0iauli\xc5\xb3 filharmonijos ir tapo atskira koncertine organizacija. 2004\xc2\xa0m. Kolektyvas \xc5\xa1vent\xc4\x97 savo trisde\xc5\xa1imties met\xc5\xb3 jubiliej\xc5\xb3. Kolektyv\xc4\x85 palikus ilgame\xc4\x8diams jo vadovams Danutei ir Sigitui Vai\xc4\x8diulioniams, \xe2\x80\x9ePolifonijai\xe2\x80\x9c vadovavo Gediminas Ramanauskas. 2011\xc2\xa0m. Choro vadovo pareigas u\xc5\xbe\xc4\x97m\xc4\x97 Tomas Ambrozaitis. 2015\xc2\xa0m. Tomas Ambrozaitis tapo choro meno vadovu ir vyriausiuoju dirigentu. Nuo 2015 met\xc5\xb3 laikinai vadovo pareigas u\xc5\xbe\xc4\x97m\xc4\x97 Aurelija \xc4\x8ci\xc5\xbeauskait\xc4\x97-Butkaliuk. 2016\xc2\xa0m. Meno vadovo ir dirigento pareigas u\xc5\xbe\xc4\x97m\xc4\x97 Egidijus Kaveckas. \xc4\xaestaigos vadove tapo Nijol\xc4\x97 Saimininkien\xc4\x97._NEWLINE_Platus choro repertuaras apima k\xc5\xabrinius nuo Renesanso iki \xc5\xa1iuolaikin\xc4\x97s muzikos. Choras yra koncertav\xc4\x99s su Lietuvos nacionaliniu ir valstybiniu simfoniniais orkestrais, Lietuvos kameriniu ir \xc5\xa0v. Kristoforo orkestrais, Klaip\xc4\x97dos valstybinio muzikinio teatro ir kameriniu orkestrais, \xe2\x80\x9eVilnius Sinfonietta\xe2\x80\x9c, Lietuvos kariuomen\xc4\x97s orkestru, valstybiniu pu\xc4\x8diam\xc5\xb3j\xc5\xb3 instrument\xc5\xb3 orkestru \xe2\x80\x9eTrimitas\xe2\x80\x9c, Baltarusijos valstybiniu kameriniu, Lvovo filharmonijos (Ukraina), Sankt Peterburgo valstybiniu simfoniniu (Rusija) orkestrais, o taip pat su tokiais ansambliais kaip \xe2\x80\x9eMusica humana\xe2\x80\x9c, \xe2\x80\x9eSenosios muzikos akademija\xe2\x80\x9c (Rusija) ir kitais garsiais muzikos kolektyvais.'